ગઇકાલે ઓફિસમાં બહુ કામ હતું. કામના ભારણમાં બીજુ કંઇ જ થતું નથી. કાલે મેં વિચાર્યું કે આ પુસ્તકનું નામ “બાળક એક ગીત – ચાળીસ અઠવાડિયાની રોમાંચક સફર” રાખીશ. આવતીકાલથી શ્રાવણ મહિનો શરુ થાય છે. શ્રાવણ મહિનામાં લોકો શ્રી શંકર ભગવાનની પૂજા કરે છે. અને આ શંકરભગવાન તારી મમ્મીના વ્હાલા ભગવાન છે એટલે મમ્મી તો એમને મિ.શંકર કહી ને જ બોલાવે છે. ભગવાન કરે બધુ બરાબર થાય. ખબર નહિ કેમ પણ મને કારણ વગરની ચિંતા બહુ થાય છે અને કદાચ એટલે જ મારું શરીર થતું નથી. આમતો દર મહિને એક કિલો વજન વધવું જોઇએ પણ મારું વજન તો એટલું ને એટલું જ છે. બી.પી તો બરાબર છે એટલે વાંધો આવવો જોઇએ નહિ. આમતો કહેવાય છે કે સગર્ભાવસ્થા દરમ્યાન સારા પુસ્તકોનું વાંચન કરવું જોઇએ, પણ મારાથી તો કંઇ જ વંચાતું નથી. જાણે ચોવીસ કલાક પણ ઓછા પડે છે. કે પછી મારું ટાઇમ મેનેજ્મેન્ટ બરાબર નથી. પણ મારે કંઇક કરવું તો પડશે જ આમ તો નહિ જ ચાલે.ખરી વાત છે ને મારી?